Is-Segretarjat Parlamentari Rodrick Galdes wieġeb b’qawwa għad-dikjarazzjonijiet li għamel dalgħodu l-President tal-Koperattiva Nazzjonali tas-Sajd Raymond Bugeja u qal li jħossu mistgħaġeb b’dak li ngħad wara li lbieraħ stess huwa kkonferma laqgħa mas-Segretarjat. Galdes qal li l-Gvern kien kommess li jagħti l-għajnuniet lis-sajjieda, għal darba, darbtejn sħaħ għall-istaġun magħluq skont kif kien imwiegħed fil-manifest elettorali. Dwar il-kumpens għall-istaġun magħluq tal-pixxispad, is-Segretarju Parlamentari qal li għall-kuntrarju ta’ dak li qal is-Sur Bugeja, kull sid ta’ dgħajsa tal-pixxispad li kkwalifika fl-iskema ngħata medja ta’ €1,100 Ewro fix-xahar u mhux il-€200 fix-xahar kif semma Bugeja. Fir-rigward tal- hardstanding facility , il-Gvern qal li qiegħed jindirizza l-problemi kbar li wiret f’dan is-sit billi ħatar kumitat ta’ tmexxija li hu kompost minn membri miż-żewġ koperattivi, Is-Segretarju Parlamentari saħaq li d-dikjarazzjonijiet li saru jikkuntrastaw ħafna mar-riforma li għaddejja preżentament fid-dipartiment fejn dan qed jitnaddaf mill-ħmieġ u l-korruzzjoni li kienet ilha takkumulha għal aktar minn 20 sena. Aktar minn hekk, żied Galdeds, il-Gvern sab ammonti kbar ta’ kontijiet mhux imħallsa u dawn qed jiġu analizzati bis-saħħa ta’ interventi mis-Segretarjat tiegħu. Huwa temm l-istqarrija billi elenka bosta kisibet li saru taħt dan il-Gvern fosthom dik li pperswada lit-28 pajjiż tal-UE li ċ-ċirkostanzi tal-flotta tas-sajjieda Maltin mhumiex bħal dawk ta’ pajjiżi oħra u għalhekk ma ġewx imposti kwoti li kienu se jitfgħu lis-sajjieda Maltin fi żvantaġġ ma’ pajjiżi oħra waqt li semma bosta proġetti oħrajn li se jkunu qed isaħħu l-industrija tas-sajd f’pajjiżna. Bugeja: M’hemmx rieda politika biex l-industrija tas-sajd tieħu r-ruħ Il-Koperattiva Nazzjonali tas-Sajd qalet waqt konferenza tal-aħbarijiet li wara sena ta’ Gvern ġdid, s’issa m’hemmx rieda politika biex l-industrija tas-sajd tieħu r-ruħ u jimxi ‘lquddiem. Is-Segretarju Ġenerali tal-koperattiva semma li minn dak li wiegħed il-Partit Laburista qabel l-elezzjoni s’issa ma sar xejn. Semma fost l-oħrajn il-ftehim dwar l-assigurazzjoni tal-bastiment li kien iffirmat taħt il-Gvern ta qabel. Is-Sur Bugeja qal li l-Gvern mhux talli m’onorax il-ftehim li sar iżda rema x-xogħol kollu li sar miż-żewġ koperattivi tas-sajd. Is-sajjieda lmentaw ukoll li sallum għadu ma twaqqaf l-ebda bord biex imexxi bis-serjetà il-hardstanding facility f’Marsaxlokk fejn issir manutenzjoni tal-bastimenti. Is-sajjieda qalu li din il-faċilità qed topera mingħajr serjetà ta’ xejn u b’telf ta’ flus. Qal li s-Segretarjat Paralmentari responsabbli mis-sajd fl-aħħar ta’ Frar ppublika avviż legali biex tingħata għajnuna lis-sajjieda tal-pixxispad li ma jistgħux joħorġu jistadu minħabba li l-istaġun jingħalaq għal-tliet xhur fis-sena, f’Marzu, Ottubru u Novembru. Is-Sur Bugeja qal li l-kumpens jew l-għajnuna finanzjarja ta’ €1,000 fix-xahar magħluq  għal kull bastiment wieqaf hija insult għas-sajjieda. Qal li l-iskema hija miftuħa biss għal dawk is-sajjieda li jiddikjaraw li jaqilgħu iktar minn €15,000 fis-sena u jridu bilfors ma jaħdmux xogħol ieħor tas-sajd. Żied jgħid li apparti li min għandu bastiment kbir li jaħdmu fuqu ħames sajjieda se jieħdu €200 kull wieħed fix xahar talli mhux jistadu, dawk li għandhom bastiment żgħir qed jitpoġġew fl-istess keffa tal-kbar u biex jieħdu għajnuna jridu jkunu ddikjaraw qabda ta’ €15,000, ħaġa li qal li mhix reali. Is-sajjieda ilmentaw ukoll li l-Gvern għadu jinsisti li jixtru d-diesel duty free mill-Kumpanija MOBC u dan meta jaf li jistgħu jixtru diesel duty free bi prezz irħas minn band’oħra. Is-sajjieda qalu li jekk il-Gvern mhux se jonora uħud mill-wegħdiet fil-manisfest elettorali fil-ġimgħat li ġejjin, is-sajjieda mhux jeskludu li jieħdu azzjonijiet oħra. Is-sur Bugeja tkellem ukoll dwar il-proġett tat-tanker tal-gass f’Dellimara. Huwa qal li s-sajjieda bħala marinaj ma jistgħux jifhmu li se jsir proġett mingħajr ma sar studju tal-impatt marittimu. Is-Segretarju Ġenerali tal-Koperattiva qal li kull espert jew politiku li jieħu n-natura ‘for granted’ qed jagħmel l-ikbar ‘froġa’. Is-Sur Bugeja fakkar li 40 sena ilu saret maltempata tal-lbiċ ftit metri bogħod minn fejn ġej it-tanker tal-gass u dak iż-żmien il-maltemp kisser żewġ skolji kbar u għamel ħerba sħiħa. Qal li jekk dan jerġa’ jseħħ, ir-riperkussjonijiet huma kbar. Is-Sur Bugeja qal li l port ta’ Marsaxlokk mhux sigur u l-ewwel missu sar breakwater qabel il-proġett. Is-sajjieda qalu li l-Gvern mhux biżżejjed jisma’ s-sajjieda iżda issa jrid jibda jwettaq dak li wiegħed.